Viskupič, Jozef, poslanec NR SR (2015-03-17):
Ďakujem, pán predseda. Vážený pán navrhovateľ, kolegyne, kolegovia, chcel by som v krátkosti k tejto, tak ako hovoril kolega z kultúrneho výboru, vysoko odbornej téme niekoľko málo poznámok. Pretože téma, ktorú chcú a majú na mysli páni navrhovatelia upraviť, prišla až do štádia, že 1200 výrobcov z obnoviteľných zdrojov ad jedna niekoľkokrát vyzvalo zainteresované orgány, v tomto prípade ministerstvo hospodárstva, ÚRSO a iné orgány štátnej správy, až prišli do bodu, kedy nemali ako keby žiadnu inú pomoc, a napísali nám ad jedna mail, každému jednému do mailovej schránky. A po druhé, urobili takzvanú verejnú výzvu alebo informáciu poslancom Národnej rady o proteste. Čiže tému, ktorú sa snažia uchopiť navrhovatelia, sme, myslím, že to bolo 5. 2., 5. februára tento rok, dostali aj na chodby Národnej rady, kde ľudia združení v niekoľkých záujmových alebo profesijných inštitúciách prišli vyjadriť aj na, najprv pred parlament a následne aj na chodby parlamentu. V rámci tejto informácie poslancom Národnej rady Slovenskej republiky sa, dovoľte mi, keďže to nie je dlhý text, oslovili všetkých nás, kolegyne, kolegovia, aby sme sa ich neblahou situáciou zaoberali. Veľmi odborný a mnohými citáciami a príkladmi úvodné slovo, ktoré predniesol pán poslanec Přidal, hovorí, ako keby o tom odbornom príspevku do tejto debaty. Ja by som si dovolil zacitovať, že páni poslanci a navrhovatelia si túto tému takpovediac nevycucali z prsta, ale naozaj sa jedná o 3600 pracovných miest a 1200 organizácií, ktoré sú združené a ktoré vyzývajú, a napísali ad jedna list a ad dva výzvu a dokonca sa zhromaždili aj pred Národnou radou. Čiže: „Množstvo poslancov Národnej rady sme informovali (píšu v liste) o podstate protestu, ktorý sa snažíme zorganizovať pred bránami Národnej rady. Informáciu sme zaslali všetkým členom Výboru pre hospodárske záležitosti Národnej rady Slovenskej republiky, ale aj všetkým poslancom súčasného šiesteho funkčného obdobia Národnej rady, a s tými, s ktorými sme boli v kontakte, s viacerými bez rozdielu opozície alebo koalície sme sa aj osobne stretli.“ Text samotnej informácie poslancom je nasledovný: „Vážené pani poslankyne, vážení páni poslanci, obraciame sa na vás touto mimoriadnou formou preto, aby sme vás upozornili a vysvetlili problém a tiež dôvod, prečo sme nútení zorganizovať zhromaždenie pred budovou parlamentu. Od polovice decembra roku 2014, minulého roku, sa množstvo výrobcov elektriny z obnoviteľných zdrojov a KVET dostalo nemilého prekvapenia od distribučných spoločností vo forme listu o odmietnutí podpory na rok 2015. Za predchádzajúci mesiac a pol sa na našu asociáciu obrátilo množstvo výrobcov nielen zo slnka, ale aj ostatných technológií, voda, plyn, skládkový plyn. Pre množstvo z nich je to zničujúci zásah do, z pohľadu ekonomického i z pohľadu udržateľnosti, našich investícií. Tento krok zo strany distribučiek je hrubo protizákonný i napriek tomu, že stále opakujú nepravdivý argument o porušení zákonných povinností. To sa dotýka vyše 1 200 výrobcov. Celý problém sme sa snažili riešiť na pôde jednak distribučiek“, ako som spomínal, „Úradu pre reguláciu sieťových odvetví, ale aj rezortného Ministerstva hospodárstva Slovenskej republiky. Ako ÚRSO, tak distribučky stále trvajú na svojom, že zákon č. 309/2009 Z. z., jeho výklad prekračujú a nechcú vidieť dôsledky svojich činností, čiže hrozbu straty zamestnania pre viac ako 3 600 zamestnancov, ohrozenie tisícky malých podnikov a podnikateľov. Keďže sú ohrození aj malí majitelia, ktorých príjem z výroby elektriny dosahuje niekoľko sto až tisíce eur ročne a ich zisk predstavuje sotva pár eur ročne, tak ani súdne riešenie pre nich nie je ekonomicky možné. Spor sa točí okolo zmeny zákona č. 309/2009 Z. z. v § 4 ods. 3 a pridanie formálnej dôležitosti pre povinnosť podľa § 4 ods. 2 písm. c). Túto povinnosť si však každý výrobca splnil podpisom zmluvy, oznámenie o uplatnení podpory, na nasledujúci rok a doložením cenového rozhodnutia od ÚRSO, veľkosť dodanej energie.“ Ak by bol záujem, dá sa to prečítať aj na webovej stránke, ktorú k tomuto organizátori a tí, ktorí nás oslovovali, uvádzajú. „Predseda ÚRSO pán Holjenčík opakovane tvrdí, že požadované údaje sú dôležité pre správne nastavenie systému podpory a jeho kompenzácie prostredníctvom tarify prevádzkovaného systému. Je to však nezmysel. Tie čísla majú povedať, koľko výrobca vyrobí v nasledujúcom kalendárnom roku. Výrobca si zoberie cenové rozhodnutie úradu, opíše jedno jediné číslo z papiera vydaného a evidovaného úradom a pošle ho späť na úrad. To isté číslo pošle distribučke, ktorá ho má ako prílohu k zmluve s výrobcom.“ Preto, keďže aj druhá strana odmieta vec normálne a slušne riešiť, tak na problém upozornili tým, že zorganizovali protest. Myslím si, že riešenie, ktoré prišlo aj s návrhom tohto zákona, ktorý nie celkom vyhovuje, alebo to, čo by chceli, ale podľa mňa je to elegantné riešenie na to, aby sa mohli dovolať spravodlivosti, ak táto spravodlivosť možno z byrokratického alebo zo zákonného nastavenia nie je možná. Preto v tejto chvíli vítam túto zmenu na to, aby mohli preskúmať, či už správne alebo súdne, alebo nastúpiť správne mechanizmy, čiže by bola zainteresovaná ŠOI-ka, alebo proste orgány v správnom konaní. Alebo možno aj súdna preskúmateľnosť priamo zo zákona je presne tým riešením, ktoré by dokázalo odpovedať, či ÚRSO alebo distribučky alebo samotné ministerstvo konajú zákonne, alebo nie. Keďže túto možnosť teraz nemajú, ja tento návrh vítam aj za tých ľudí, ktorí nás oslovili. Je len škoda, že tých ľudí, ktorých spomínajú, že ich oslovili aj z vládnej strany, neprišli sami, či už rezortné ministerstvo alebo samotní poslanci. A ohrozených je 3 600 pracovných miest, o ktorých tu jednak píšu a jednak nás na to osobne upozornili, nerieši niektorý vládny, z vládnych poslancov, pretože by sme mali možnosť lepšie, alebo mohli by sme viac predpokladať, že táto právna úprava prejde. Preto sa prihováram aj za vás, členov hospodárskeho výboru a ľudí z vládnej strany, aby ste dôsledne zvážili, či riešenie, ktoré navrhovatelia predkladajú, túto situáciu nerieši. A týmto vás prosím o podporu, aby sme nevystavovali výrobcov a ľudí zamestnaných v tomto odvetvi riziku prídenia o pracovné miesta. Druhú vec, ktorú som sa pri tomto proteste, keďže tu hľadali títo ľudia, ktorí sa dostali aj do, na chodby parlamentu, nejakého zodpovedného poslanca, či už z výboru, menovite aj pána Kondróta, či by im s týmto nevedel pomôcť, som sa dozvedel aj ďalšie skutočnosti. A to je prípad bioplyniek, kedy niektoré bioplynky boli už oslovené listom, keďže predpokladajme, že to bude nejaký veľkokapitál alebo nejaký oligarcha, ktorý si v januári dovolil celkom drzo zaslať listy, že keďže vie, akým spôsobom sú nastavené parametre, že veľmi rád ich, bioplynky, od nich odkúpi, keďže tieto nebudú vykazovať v roku 2015 ziskové parametre. A keď už má byť oligarchizácia našej spoločnosti viacej identifikovaná, tak tento prípad presne smeruje k tomu, že družstvá, ktoré, rozprávať sa s predsedom družstva z východu, ktorý hovorí o tom, že bude musieť nie ľudí, ktorí pracujú priamo iba v tej bioplynke, ale je ohrozená jeho živočíšna, rastlinná výroba, pretože bioplynka mu zabezpečuje presne tú mieru zisku, aby v jeho regióne s vysokou nezamestnanosťou mohla byť jeho prvovýroba poľnohospodárska udržateľná, a teraz mu obštrukciou zo zákona hádže štát polená pod nohy a nebude môcť svoje vlastné družstvo uživiť. A navyše mu ešte niekto v januári 2015 pošle list, že veľmi rád jeho družstvo aj s majetkom, aj s bioplynkou odkúpi, tak už väčšiu drzosť si ja teda predstaviť nemôžem. Preto vyzývam poslancov vládnej strany, aby nedarovali družstvá, ich hektárové majetky oligarchom, ktorí sú fakt drzí ako ploštice, a aby sme zákonné nastavenie zmenili, udržali pracovné miesta a nedávali produkciu našich prvovýrobcov do rúk oligarchom. Ak nechcem byť veľmi zlý a nechcem hovoriť o tom, že toto bol jednoznačný a identifikovateľný plán. Ak tvorca tohto zákona a tohto byrokratického nastavenia mal tento úmysel, čiže pripraviť poľnohospodárov o ich poľnohospodárske družstvá a zabezpečiť majetkový prospech, respektíve drzé ponuky kapitálu, ktoré chce odkúpiť, ktorý chce odkúpiť družstvá, tak, vážení páni poslanci, môžete aj pri tomto návrhu zákona zahlasovať za, čím by sme takpovediac vytreli oligarchom kocúra. Ďakujem za pozornosť.